Chaos duur voort in VentersdorpFoto: ANA. Elf mense verskyn vandag in die Ventersdorp-landdroshof op aanklag van openbare geweld weens die gewelddadige betogings wat vandeesweek in Ventersdorp in Noordwes uitgebreek het. Die 11 is Woensdag in Tshing, die nedersetting net buite Ventersdorp, in hegtenis geneem. Kapt. Sam Tselanyane, woordvoerder van die polisie, het Vrydag aan Maroela Media bevestig dat die situasie in Ventersdorp steeds uiters gespanne is. Woedende inwoners het Maandag met die betoging begin en paaie met brandende buitebande versper, motoriste met klippe bestook, ŉ vragmotor aan die brand gesteek en werkers gedreig. Skole en winkels is gevolglik gesluit. “Die paaie in die nedersetting is almal versper asook die N14 wat na Ventersdorp lei. Inwoners het selfs die plaaspaaie wat ons gebruik het om die verkeer te herlei begin versper met klippe. Dit is regtig nie veilig vir motoriste om daar te reis nie. Hulle bestook die motors met klippe,” het Tselanyane gesê. Tselanyane het gesê daar is binne ŉ uur drie sake van kwaadwillige saakbeskadiging aanhangig gemaak. Daar is tot dusver geen beserings aangemeld nie. Vroeër vandeesweek in Ventersdorp. Foto: ANA “Dit is régtig nie veilig vir motoriste om hier te reis nie. Die dorp binne is stil, maar die inwoners hou die winkels dop. As een oopmaak dan slaan hulle toe en dreig veral die werkers,” het Tselanyane gesê. Tselanyane het wel bygevoeg dit is moontlik vir motoriste om uit Ventersdorp na Klerksdorp of Potchefstroom te reis om kos en ander noodsaaklikhede in die hande te kry. Sello Dassie, leier van die gemeenskap, het gesê die betoging sal voortduur totdat die regering sy belofte in 2006 omtrent die N14-ontwikkelingsprojek gestand doen. Die N14-projek sluit onder meer ŉ winkelsentrum, meenthuise, toerisme- en landboutrekpleisters in. “Ons sal nie rus totdat die N14-projek op die been gebring is nie,” het hy gesê. Dié projek sou glo talle werksgeleenthede vir die plaaslike inwoners verskaf.